**Grupi për Siguri dhe Barazi Gjinore (SGG) i kërkon qeverisë të marrë masa për të adresuar efektet ekonomike të pandemisë COVID-19 tek gratë dhe vajzat**

Ndikimi ekonomik i pandemisë COVID-19 në të gjithë globin do të jetë i thellë, pasi po e sjell ekonominë botërore drejt një recesioni. Dëshmi të reja mbi ndikimin e COVID-19 sugjerojnë që situata ekonomike e grave do të preket në mënyrë disproporcionale nga burrat. Në të gjithë globin, edhe në Kosovë, gratë fitojnë më pak, kursejnë më pak, mbajnë punë më pak të sigurta dhe punësohen më shumë në sektorin joformal. Gratë kanë më pak akses në mbrojtjen sociale dhe përfaqësojnë shumicën e familjeve me prind të vetëm. Kapaciteti i tyre për të absorbuar tronditjet ekonomike është pra më i ulët se ai i burrave.

Në Kosovë, si rezultat i mbylljes së përkohshme të shumë veprimtarive ekonomike, gratë, të cilat mbajnë pjesën më të madhe të barrës së përgjegjësive të kujdesit dhe punëve të shtëpisë, janë më të ekspozuara ndaj shkeljes së të drejtave të tyre. Përafërsisht 30% e grave të punësuara në sektorin privat në Kosovë punojnë në mënyrë joformale, dhe nuk janë në gjendje të përfitojnë nga mbështetja e sigurimeve shoqërore, si dhe kanë më shumë mundësi të përballen me shqetësime financiare.[[1]](#footnote-1) Për më tepër, ato shpesh nuk janë në gjendje të marrin masa të përshtatshme parandaluese shëndetësore për shkak të mjeteve më të vogla ekonomike, duke krijua një rrezik më të madh të ekspozimit të COVID-19. Gratë e vetëpunësuara në bizneset familjare dhe që kryejnë veprimtari thelbësore, të tilla si shitja me pakicë, puna farmaceutike, shëndetësore dhe sociale, përballen me rreziqe të ngjashme. [[2]](#footnote-2) Barra të rënduara të punës për kujdes të papaguar për gratë dhe vajzat janë identifikuar gjithashtu në Kosovë, ku përgjegjësitë e kujdesit shpesh vendosen tek gratë dhe vajzat, duke u kujdesur për anëtarët e familjes së sëmurë dhe të moshuarit. Mbyllja e shkollave përkeqëson edhe më tej këto ngarkesa për gratë dhe vajzat, të cilat kanë edhe përgjegjësinë shtesë për t'u kujdesur për fëmijët.[[3]](#footnote-3)

Masat gjatë dhe pas krizës COVID-19 duhet të jetë në shërbim të ndërtimit të ekonomive dhe shoqërive më të barabarta, gjithëpërfshirëse dhe të qëndrueshme. Kjo përfshin domosdoshmërisht politikat ekonomike dhe sociale të përgjegjshme gjinore dhe vendosjen e jetës ekonomike të grave në qendër të planeve për reagim ndaj pandemisë. Është e rëndësishme që Qeveria në Kosovë të përfshijë të dhëna të ndara për gjinitë, duke synuar edhe masa specifike për gratë dhe vajzat.

**Duke marrë parasysh situatën specifike ekonomike të grave, Grupi për Siguri dhe Brazi Gjinore i drejtohet Ministrisë së Zhvillimit Ekonomik dhe Ministrisë së Financave, duke rekomanduar miratimin e masave të mëposhtme**:

* Integrimi i një analize gjinore në të gjitha vlerësimet e qeverisë për të kuptuar ndikimin e COVID-19 tek gratë dhe vajzat, përfshirë ndikimin ekonomik, dhe adresimi në mënyrë efektive;
* Masat e kontrollit dhe të lehtësimit duhet të adresojnë gjithashtu barrën e punës së kujdesit pa pagesë dhe rreziqet e rritura të dhunës në baza gjinore;

• Mbështetja e drejtpërdrejtë për punëtorët joformal dhe bizneset e udhëhequra nga gratë është veçanërisht e rëndësishme. Ndihma financiare duhet të synojë bizneset e goditura me hua të subvencionuara dhe të mbështetura nga qeveria, shtyrje të taksave dhe pagesa të sigurimeve shoqërore, si dhe përjashtime;

• Sigurimi i pjesëmarrjes së grave në të gjitha proceset e vendimmarrjes në lidhje me mekanizmat e reagimit që merren me efektet socio-ekonomike të COVID-19, dhe zhvillimin e programeve dhe politikave të tilla;

• Qasja në përfitime siç janë sigurimi shëndetësor, pushimi i paguar, pushimi prindëror, pensionet dhe përfitimet e papunësisë duhet të arrijnë përtej punësimit zyrtar dhe të jenë të arritshme për gratë në të gjitha sferat e punës;

• Krijimi i një rrjeti të sigurisë së mbrojtjes sociale që mbështetë gratë posaçërisht në familjet e tyre, duke stimuluar gjithashtu paketat financiare që synojnë gratë prodhuese, të tilla si gratë në sektorin e bujqësisë dhe pronarët e bizneseve të vogla;

• Krijimi i masave speciale për të mbështetur sektorët e shërbimeve të mbizotëruara nga gratë, si shërbimet, shitja me pakicë, arsimi dhe turizmi;

• Programet e pjesëmarrjes në tregun e punës në Kosovë duhet të mbështesin dhe përmirësojnë menjëherë qasjen e kategorive të ndjeshme të grave siç janë gratë me papunësi afatgjate, gratë e reja, gratë me aftësi të kufizuara, gratë që vijnë nga komuniteti Rom, Ashkali, dhe Egjiptian, dhe komunitete të tjera jo-shumicë, viktimat e trafikimi, viktimat e dhunës në familje, viktimat e abuzimit seksual dhe nënat beqare;

• Implementimi i masave për të mbështetur punonjësit e sektorit shëndetësor dhe shërbimeve sociale, të cilët janë kryesisht gra, për të adresuar nevojat e tyre specifike si kujdestare;

• Mbështetja e drejtpërdrejtë për punëtorët joformal dhe bizneset e udhëhequra nga gratë është veçanërisht e rëndësishme. Ndihma financiare duhet të synojë ndërmarrjet dhe bizneset e goditura me vështirësi për huatë e subvencionuara dhe të mbështetura nga qeveria, shtyrjet dhe përjashtimet e pagesave të taksave dhe të sigurimeve shoqërore;

• Mbështetja financiare e sektorit privat dhe qasja në kredi duhet të jenë në dispozicion të barabartë si për gratë ashtu edhe për burrat. Rekomandohet mbështetje e veçantë financiare për pronarët e bizneseve, përfshirë nivelin e kredisë 0% të interesit;

• Gratë në ekonominë joformale duhet të mbështeten për të pasur qasje në transferimet e parave ose kompensimin e papunësisë, veçanërisht gratë që nuk kanë qasje në banka;

• Mbështetje e projekteve të gjenerimit të të ardhurave, grante për të ndihmuar biznesin e grave me fokus të veçantë për gratë nga zonat rurale dhe nga komunitete të ndryshme jo-shumicë;

• Stimulime nga Oda Ekonomike e Kosovës për të mbështetur gratë në biznes, p.sh. duke ofruar programe të formimit profesional dhe para-kualifikim.

1. Kosovo’s Women Network. (2020). *Addressing COVID-19 from a Gender Perspective: Recommendations to the Government of Kosovo*. Retrieved April 9, 2020, <https://womensnetwork.org/wp-content/uploads/2020/04/Addressing-COVID-19-from-a-Gender-Perspective_04_04_2020.pdf> [↑](#footnote-ref-1)
2. Ibid. [↑](#footnote-ref-2)
3. Harman, Sophie (2015). *Ebola, gender and conspicuously invisible women in global health governance*. Third World Quarterly 37(3). [↑](#footnote-ref-3)